Βρυξέλλες, 22.12.2004

SEC(2004) 1621 τελικό

Σύσταση για

ΑΠΟΦΑΣΗ ΤΟΥ ΣΥΜΒΟΥΛΙΟΥ

με την οποία διαπιστώνεται, σύμφωνα με το άρθρο 104 παράγραφος 8, κατά πόσον ανελήφθη αποτελεσματική δράση από την Ουγγαρία σε εφαρμογή των συστάσεων του Συμβουλίου σύμφωνα με το άρθρο 104 παράγραφος 7 της συνθήκης για την ίδρυση της Ευρωπαϊκής Κοινότητας

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Η διαδικασία υπερβολικού ελλείμματος (ΔΥΕ) διέπεται από το άρθρο 104 της συνθήκης και τον κανονισμό (EΚ) αριθ.1467/97 του Συμβουλίου της 7ης Ιουλίου 1997 για την επιτάχυνση και τη διασαφήνιση της εφαρμογής της διαδικασίας υπερβολικού ελλείμματος, που αποτελεί μέρος του Συμφώνου Σταθερότητας και Ανάπτυξης. Οι διατάξεις αυτές ενισχύθηκαν από τις πολιτικές δεσμεύσεις που ενσωματώθηκαν στο ψήφισμα του Ευρωπαϊκού Συμβουλίου του Άμστερνταμ για το Σύμφωνο Σταθερότητας και Ανάπτυξης της 17ης Ιουνίου 1997.

Μετά την κοινοποίηση ελλείμματος ύψους 5,9% του ΑΕΠ το 2003[1], η Επιτροπή κίνησε στις 12 Μαΐου 2004 τη διαδικασία υπερβολικού ελλείμματος για την Ουγγαρία. Μετά από σύσταση της Επιτροπής, στις 5 Ιουλίου 2004, το Συμβούλιο αποφάσισε, σύμφωνα με το άρθρο 104 παράγραφος 6, ότι η Ουγγαρία είχε υπερβολικό έλλειμμα, και κατά συνέπεια απηύθυνε, σύμφωνα με το άρθρο 104 παράγραφος 7, σύσταση στις ουγγρικές αρχές με σκοπό τη διόρθωσή του[2]. Στη σύστασή του το Συμβούλιο καλούσε τις ουγγρικές αρχές “ να θέσουν τέρμα στη σημερινή κατάσταση υπερβολικού ελλείμματος το συντομότερο δυνατό ” και “ να αναλάβουν ενέργειες σε ένα μεσοπρόθεσμο πλαίσιο όπως προβλεπόταν στο πρόγραμμα σύγκλισης που υποβλήθηκε το Μάιο του 2004 ” (με τους ακόλουθους ετήσιους στόχους: 4,6% του ΑΕΠ το 2004, 4,1% του ΑΕΠ το 2005, 3,6% το 2006, 3,1% το 2007 και 2,7% του ΑΕΠ το 2008). Το Συμβούλιο καθόρισε την προθεσμία της 5ης Νοεμβρίου 2004 για την ανάλήψη “ αποτελεσματικών ενεργειών όσον αφορά τα προβλεπόμενα μέτρα για την επίτευξη του στόχου σχετικά με το έλλειμμα του 2005 ”. Οι ουγγρικές αρχές κλήθηκαν επίσης “ να εφαρμόσουν με αποτελεσματικότητα τα μέτρα που προβλέπονται στο πρόγραμμα σύγκλισης του Μαΐου 2004, και ιδίως να είναι προετοιμασμένες να θεσπίσουν συμπληρωματικά μέτρα, εφόσον είναι αναγκαίο, ώστε να επιτευχθεί ο στόχος σχετικά με το έλλειμμα της γενικής κυβέρνησης για το 2004 ”. Επιπλέον το Συμβούλιο κάλεσε τις ουγγρικές αρχές “ να αξιοποιήσουν κάθε δυνατή ευκαιρία για την επιτάχυνση της δημοσιονομικής προσαρμογής, να αναλάβουν τις προβλεπόμενες μεταρρυθμίσεις της δημόσιας διοίκησης, του συστήματος υγείας και εκπαίδευσης έτσι ώστε να εξασφαλιστεί η προβλεπόμενη μείωση του δείκτη δαπανών και η βελτίωση της μακροπρόθεσμης διατηρησιμότητας των δημοσίων οικονομικών” και “να εξασφαλίσουν την κατάλληλη χρηματοδότηση των σχεδιαζόμενων φορολογικών περικοπών, οι οποίες θα πρέπει να υλοποιηθούν μόνο εφόσον επιτευχθούν οι στόχοι σχετικά με το έλλειμμα ”.

Σύμφωνα με το άρθρο 4 παράγραφος 2 του κανονισμού (EΚ) αριθ. 1467/97 του Συμβουλίου, το Συμβούλιο, προκειμένου να εκτιμήσει εάν έχουν ληφθεί αποτελεσματικά μέτρα κατ' εφαρμογή των συστάσεων βάσει του άρθρου 104 παράγραφος 7, πρέπει να στηρίξει την απόφασή του στις αποφάσεις που έχει εξαγγείλει δημοσίως η κυβέρνηση του συγκεκριμένου κράτους μέλους.

Παρόλο που η προθεσμία της 5ης Νοεμβρίου που ορίζεται στη σύσταση αφορά τον προϋπολογισμό του 2005, οι επιδόσεις όσον αφορά την εκτέλεση του προϋπολογισμού του 2004 διαδραματίζουν καθοριστικό ρόλο στο πλαίσιο αυτό. Το πρόγραμμα σύγκλισης προέβλεπε μια πορεία εξυγίανσης που έδινε βάρος στις προσπάθειες προσαρμογής στην αρχή της περιόδου και προέβλεπε την πραγματοποίηση του μεγαλύτερου μέρους της εξυγίανσης εντός του 2004 (μεταξύ άλλων για να αποκατασταθεί η αξιοπιστία της ουγγρικής οικονομικής πολιτικής), και συνεπώς ο στόχος του 4,6% του ΑΕΠ που τέθηκε για το 2004 ήταν ιδιαίτερα σημαντικός[3]. Για το λόγο αυτό, το Συμβούλιο είχε συστήσει στις ουγγρικές αρχές να είναι προετοιμασμένες να λάβουν, εφόσον χρειαστεί, πρόσθετα μέτρα επιπλέον των δύο μέτρων περικοπής δαπανών συνολικού ύψους 1,2% του ΑΕΠ που θεσπίστηκαν τον Ιανουάριο και το Μάρτιο προκειμένου να επιτευχθεί ο στόχος για τη μείωση του ελλείμματος της γενικής κυβέρνησης στο 4,6% του ΑΕΠ το 2004[4]. Κατόπιν τούτου, τον Ιούλιο του 2004, σύμφωνα με τη σύσταση του Συμβουλίου, οι ουγγρικές αρχές αποφάσισαν να περιορίσουν τη δυνατότητα των υπουργείων να χρησιμοποιούν τις μεταφερθείσες πιστώσεις, οι οποίες είχαν επισημανθεί ως κίνδυνος στο πρόγραμμα σύγκλισης (με πιθανές επιπτώσεις μέχρι και 0,5% του ΑΕΠ), προκειμένου να συγκρατήσουν τις υπερβάσεις δαπανών. Το Σεπτέμβριο, οι αρχές εξέδωσαν μια δέσμη διορθωτικών μέτρων, με άμεσο αποτέλεσμα τη βελτίωση του ελλείμματος κατά 0,2% του ΑΕΠ.

Παρά τις διορθώσεις αυτές, το Σεπτέμβριο του 2004 ο επίσημος στόχος για έλλειμμα 4,6% του ΑΕΠ αναθεωρήθηκε σε 5,3% του ΑΕΠ. Η μη επίτευξη του στόχου για έλλειμμα 4,6% του ΑΕΠ μπορεί να αποδοθεί σε τρεις παράγοντες: την προς τα άνω αναθεώρηση του ελλείμματος του 2003 στην κοινοποίηση του Σεπτεμβρίου (κατά 0,3% του ΑΕΠ), τις υπερβάσεις δαπανών και τις υπερβολικά αισιόδοξες προβλέψεις για τα έσοδα (κυρίως από το ΦΠΑ). Σύμφωνα με τις φθινοπωρινές προβλέψεις της Επιτροπής, το έλλειμμα του 2004 θα είναι ακόμη υψηλότερο και θα ανέλθει στο 5,5% του ΑΕΠ (κυρίως λόγω πρόσθετων κινδύνων τόσο σε επίπεδο εσόδων όσο και δαπανών). Η απόκλιση σε σχέση με το στόχο (κατά 0,9 εκατοστιαία μονάδα σύμφωνα με τις προβλέψεις της Επιτροπής) σημειώθηκε παρά την καλύτερη από την αναμενόμενη αύξηση του ΑΕΠ.

Στις 15 Οκτωβρίου 2004, η ουγγρική κυβέρνηση υπέβαλε το προσχέδιο του προϋπολογισμού για το 2005 στο ουγγρικό κοινοβούλιο. Στο προσχέδιο αυτό, οι ουγγρικές αρχές θέτουν ως στόχο ένα έλλειμμα γενικής κυβέρνησης της τάξης του 4,7% το 2005, με την παραδοχή ότι το πραγματικό ΑΕΠ θα αυξηθεί κατά 4% το 2005. Αυτό αντιπροσωπεύει βελτίωση κατά 0,6 εκατοστιαία μονάδα σε σύγκριση με τον αναθεωρημένο στόχο του 2004 (5,3%). Η μείωση του ελλείμματος αναμένεται να προέλθει κυρίως από εξοικονομήσεις δαπανών λόγω των χαμηλότερων τόκων για την εξυπηρέτηση του χρέους (οι καθαρές πληρωμές τόκων θα μειωθούν κατά 0,4% του ΑΕΠ), αλλά και από ορισμένες περικοπές δαπανών. Από πλευράς εσόδων, ο προϋπολογισμός του 2005 προβλέπει μείωση των εσόδων ως ποσοστό του ΑΕΠ κατά μία εκατοστιαία μονάδα του ΑΕΠ, από 44,5% σε 43,5% του ΑΕΠ, κυρίως ως αποτέλεσμα εφάπαξ πράξεων και μεταφορών από το 2004. Η μείωση του φόρου εισοδήματος φυσικών προσώπων στον προϋπολογισμό του 2005 θα αντισταθμιστεί σε μεγάλο βαθμό από άλλα φορολογικά μέτρα και εκτιμάται ότι οι μεταβολές στο φορολογικό σύστημα θα έχουν ουδέτερα αποτελέσματα για τα έσοδα. Ο προϋπολογισμός προβλέπει ένα έκτακτο αποθεματικό ύψους 0,5% του ΑΕΠ για την αντιμετώπιση μιας ενδεχόμενης υπέρβασης του στόχου για το2005. Σκοπός του είναι να επιτρέψει τη χρηματοδότηση προσαρμογών σε περίπτωση απρόβλεπτων εξελίξεων που δεν μπορούν να επηρεαστούν από την κυβέρνηση. Ενώ η ύπαρξη του αποθεματικού αυτού αποτελεί θετικό στοιχείο, το ποσό που διατίθεται φαίνεται περιορισμένο εάν ληφθούν υπόψη οι κίνδυνοι που περιβάλλουν τον προϋπολογισμό 2005, όπως επισημαίνεται στις φθινοπωρινές προβλέψεις της Επιτροπής. Ειδικότερα: (1) οι πληρωμές τόκων μπορούν να αποδειχθούν υψηλότερες από τις προβλεπόμενες, (2) οι νέοι κανόνες για τις περικοπές δαπανών μπορούν να αποδειχθούν ανεπαρκείς ή αναποτελεσματικοί, σύμφωνα με άποψη που διατυπώθηκε στο πλαίσιο της συνεχιζόμενης κοινοβουλευτικής συζήτησης για τον προϋπολογισμό του 2005, (3) υπάρχει κίνδυνος υπερβολικά αισιόδοξων παραδοχών για ορισμένα έσοδα (κυρίως ΦΠΑ). Σε αυτό το πλαίσιο, η Επιτροπή προβλέπει ότι το έλλειμμα το 2005 θα ανέλθει στο 5.2% του ΑΕΠ, επίπεδο που θα αντιστοιχεί σε μια συνολική απόκλιση κατά 0,5 εκατοστιαία μονάδα σε σχέση με τον προϋπολογισμό και κατά 1,1 εκατοστιαίες μονάδες σε σχέση με το στόχο (4,1%) του προγράμματος σύγκλισης που υποβλήθηκε μόλις τον περασμένο Μάιο.

Στο πρόγραμμα σύγκλισης είχαν εξαγγελθεί εκτεταμένες διαρθρωτικές μεταρρυθμίσεις (κυρίως στους τομείς της δημόσιας διοίκησης, της υγείας και της εκπαίδευσης), που θα ενίσχυαν τα μεσοπρόθεσμα μέτρα για τη συγκράτηση των δαπανών. Ο προϋπολογισμός του 2005 προβλέπει μερικά μέτρα διαρθρωτικού χαρακτήρα, τα οποία όμως δεν φαίνεται να είναι αρκετά εκτεταμένα και ριζικά για να εξασφαλίσουν τον έλεγχο των δαπανών που απαιτεί ο προϋπολογισμός του 2005 και, γενικότερα, η μεσοπρόθεσμη πορεία προσαρμογής που προβλέπεται στο υποβληθέν πρόγραμμα σύγκλισης, η οποία εγκρίθηκε από το Συμβούλιο. Αυτό ισχύει ιδίως για τον τομέα της υγείας, η πλήρης αναμόρφωση του οποίου έχει αναβληθεί.

Συμπερασματικά: (i) ενώ το 2004 θα επιτευχθεί κάποια εξυγίανση, οι ενέργειες των ουγγρικών αρχών σε εφαρμογή των συστάσεων του Συμβουλίου για την υλοποίηση του κρίσιμου στόχου για το 2004 μπορούν να θεωρηθούν ανεπαρκείς, δεδομένου ότι αναμένεται μια αρκετά σημαντική απόκλιση από το στόχο που έχει τεθεί·(ii) ο νέος επίσημος στόχος για το 2005 υπερβαίνει κατά 0,6 εκατοστιαία μονάδα τον αρχικό στόχο για το έλλειμμα που προβλεπόταν στη σύσταση και στο πρόγραμμα σύγκλισης. Σύμφωνα με τις φθινοπωρινές προβλέψεις της Επιτροπής, θα υπάρξει μια πρόσθετη διολίσθηση κατά 0,5 εκατοστιαία μονάδα, με αποτέλεσμα η συνολική απόκλιση σε σχέση με τα αρχικά σχέδια να φθάσει τις 1,1 εκατοστιαίες μονάδες και να μειωθεί η προσαρμογή σε σύγκριση με το 2004 (την οποία οι προβλέψεις της Επιτροπής είχαν εκτιμήσει σε 5,5% του ΑΕΠ) σε μόλις 0,3 εκατοστιαία μονάδα· (iii) Η απόκλιση από την προγραμματισθείσα πορεία προσαρμογής (το έλλειμμα θα διατηρηθεί το επόμενος έτος πάνω από το 5% του ΑΕΠ) και η βραδεία πρόοδος των διαρθρωτικών μεταρρυθμίσεων θα θέσουν σε κίνδυνο την υλοποίηση της διόρθωσης του υπερβολικού ελλείμματος το 2008, εκτός εάν η κυβέρνηση εντείνει τις προσπάθειες για την επίτευξη των μακροοικονομικών της στόχων. Η εξέλιξη αυτή μπορεί να αποδοθεί στις ανεπαρκείς ενέργειες εκ μέρους των ουγγρικών αρχών[5].

O δείκτης δημόσιου χρέους αναμένεται να παραμείνει ελαφρά χαμηλότερος από το 60% τόσο το 2004 όσο και το 2005 (59,7% και 59,5% του ΑΕΠ αντίστοιχα, σύμφωνα με τις φθινοπωρινές προβλέψεις της Επιτροπής).

Βασικά δημοσιονομικά στοιχεία 2003-2006 (% του ΑΕΠ) |

2003 | 2004 | 2005 | 2006 |

Έλλειμμα γενικής κυβέρνησης |

- πρόγραμμα σύγκλισης | -5,9 | -4,6 | -4,1 | -3,6 |

- αναθεωρημένοι στόχοι | -5,3 | -4,7 |

- προβλέψεις της Επιτροπής | -6,2 | -5,5 | -5,2 | -4,7 |

Χρέος γενικής κυβέρνησης |

- πρόγραμμα σύγκλισης | 59,1 | 59,4 | 57,9 | 56,8 |

- αναθεωρημένοι στόχοι | 59,1 | 59,6 | 58,6 |

- προβλέψεις της Επιτροπής | 58,9 | 59,7 | 59,5 | 58,9 |

Μέση αύξηση πραγματικού ΑΕΠ (%) |

- πρόγραμμα σύγκλισης | 2,9 | 3,3-3,5 | 3,5-4 | περ.4 |

- προβλέψεις των αρχών | 3,0 | 3,8-3,9 | 4,0 | 4,0-4,5 |

- προβλέψεις της Επιτροπής | 3,0 | 3,9 | 3,7 | 3,8 |

Πηγή: Οικονομικές προβλέψεις των υπηρεσιών της Επιτροπής του φθινοπώρου 2004· πρόγραμμα σύγκλισης Μαΐου 2004, προϋπολογισμός 2005. |

Σύμφωνα με τις διατάξεις του άρθρου 104 παράγραφος 8 της συνθήκης και του άρθρου 4 παράγραφος 1 του κανονισμού (ΕΚ) αριθ. 1467/97, εάν το Συμβούλιο εκτιμήσει ότι δεν έχουν ληφθεί αποτελεσματικά μέτρα σε εφαρμογή των συστάσεών του βάσει του άρθρου 104 παράγραφος 7 εντός της προθεσμίας της 5ης Νοεμβρίου 2004, λαμβάνει σχετική απόφαση αμέσως μετά τη λήξη της προθεσμίας. Λαμβάνοντας υπόψη τις ανωτέρω διαπιστώσεις, η Επιτροπή εκτιμά ότι δεν έχει αναληφθεί αποτελεσματική δράση σε εφαρμογή των συστάσεων του Συμβουλίου βάσει του άρθρου 104 παράγραφος 7 εντός της προθεσμίας που είχε οριστεί στη σύσταση και συνιστά στο Συμβούλιο να εκδώσει ανάλογη απόφαση.

Το άρθρο 104 παράγραφος 8 ορίζει επίσης ότι εάν το Συμβούλιο διαπιστώσει ότι δεν ανελήφθη αποτελεσματική δράση σε εφαρμογή των συστάσεών του βάσει του άρθρου 104 παράγραφος 7, τότε μπορεί να τις ανακοινώσει δημοσία. Ωστόσο, λαμβάνοντας υπόψη το Ψήφισμα του Ευρωπαϊκού Συμβουλίου για το Σύμφωνο Σταθερότητας και Ανάπτυξης, η Ουγγαρία συμφώνησε ήδη τον Ιούλιο του 2004 να ανακοινωθεί δημοσία η σύσταση[6].

Όσον αφορά τα επόμενα στάδια της διαδικασίας, εάν το Συμβούλιο εκτιμήσει ότι δεν έχει αναληφθεί αποτελεσματική δράση σε εφαρμογή των συστάσεών του βάσει του άρθρου 104 παράγραφος 7, δύναται, μετά από σύσταση της Επιτροπής, να απευθύνει στην Ουγγαρία νέα σύσταση βάσει του άρθρου 104 παράγραφος 7, δεδομένου ότι η Ουγγαρία δεν είναι ακόμη μέλος της ζώνης του ευρώ (είναι κράτος μέλος με παρέκκλιση) και συνεπώς δεν εφαρμόζονται τα δύο τελευταία στάδια της διαδικασίας υπερβολικού ελλείμματος βάσει του άρθρου 104 παράγραφος 9 και του άρθρου 104 παράγραφος 11 (βλέπε άρθρο 122 παράγραφος 3 της συνθήκης). Η σύσταση αυτή πρέπει να λαμβάνει υπόψη την επικαιροποίηση του προγράμματος σύγκλισης της Ουγγαρίας.

Σύσταση για

ΑΠΟΦΑΣΗ ΤΟΥ ΣΥΜΒΟΥΛΙΟΥ

με την οποία διαπιστώνεται, σύμφωνα με το άρθρο 104 παράγραφος 8, κατά πόσον ανελήφθη αποτελεσματική δράση από την Ουγγαρία σε εφαρμογή των συστάσεων του Συμβουλίου σύμφωνα με το άρθρο 104 παράγραφος 7 της συνθήκης για την ίδρυση της Ευρωπαϊκής Κοινότητας

ΤΟ ΣΥΜΒΟΥΛΙΟ ΤΗΣ ΕΥΡΩΠΑΊΚΗΣ ΕΝΩΣΗΣ

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 104 παράγραφος 8,

τη σύσταση της Επιτροπής,

Εκτιμώντας τα ακόλουθα:

Σύμφωνα με το άρθρο 104 της συνθήκης, τα κράτη μέλη αποφεύγουν τα υπερβολικά δημοσιονομικά ελλείμματα.

Το Σύμφωνο Σταθερότητας και Ανάπτυξης βασίζεται στο στόχο των υγιών δημοσίων οικονομικών ως μέσου για την ενίσχυση των συνθηκών σταθερότητας των τιμών και για την επίτευξη ισχυρής και διατηρήσιμης ανάπτυξης που ευνοεί τη δημιουργία θέσεων απασχόλησης. Το Σύμφωνο Σταθερότητας και Ανάπτυξης περιλαμβάνει τον κανονισμό (EΚ) αριθ. 1467/97[7] του Συμβουλίου για την επιτάχυνση και τη διασαφήνιση της εφαρμογής της διαδικασίας υπερβολικού ελλείμματος που προβλέπεται στο άρθρο 104 για να προωθηθεί η ταχεία διόρθωση των υπερβολικών δημοσιονομικών ελλειμμάτων.

Το ψήφισμα του Ευρωπαϊκού Συμβουλίου του Άμστερνταμ της 17ης Ιουνίου 1997[8] σχετικά με το Σύμφωνο Σταθερότητας και Ανάπτυξης καλεί επίσημα όλα τα μέρη, και συγκεκριμένα τα κράτη μέλη, το Συμβούλιο και την Επιτροπή να εφαρμόσουν αυστηρά και έγκαιρα τη συνθήκη και το Σύμφωνο Σταθερότητας και Ανάπτυξης.

Με την απόφαση 2004/xxx/EΚ της 5ης Ιουλίου 2004, το Συμβούλιο αποφάσισε, σύμφωνα με το άρθρο 104 παράγραφος 6, ότι υπάρχει υπερβολικό έλλειμμα στην Ουγγαρία[9].

Σύμφωνα με το άρθρο 104 παράγραφος 7 της συνθήκης και το άρθρο 3 παράγραφος 4 του κανονισμού (EΚ) αριθ. 1467/97, το Συμβούλιο απηύθυνε στις 5 Ιουλίου 2004 σύσταση προς τις ουγγρικές αρχές ζητώντας να θέσουν τέρμα το συντομότερο δυνατό στην κατάσταση υπερβολικού ελλείμματος και να αναλάβουν δράση σε ένα μεσοπρόθεσμο πλαίσιο προκειμένου να επιτευχθεί ο στόχος για τη μείωση του ελλείμματος κάτω από το 3% του ΑΕΠ μέχρι το 2008 κατά τρόπο αξιόπιστο και διατηρήσιμο, σύμφωνα με την πορεία μείωσης του ελλείμματος που προσδιορίζεται στο πρόγραμμα σύγκλισης που υποβλήθηκε από τις ουγγρικές αρχές και εγκρίθηκε με γνώμη που διατύπωσε το Συμβούλιο στις 5 Ιουλίου 2004. Σύμφωνα με τη σύσταση αυτή, η ουγγρική κυβέρνηση όφειλε να αναλάβει μέχρι τις 5 Νοεμβρίου 2004 αποτελεσματική δράση όσον αφορά τα μέτρα για την επίτευξη του στόχου για μείωση του ελλείμματος στο 4,1% του ΑΕΠ το 2005. Στο έγγραφο αυτό, το Συμβούλιο καλούσε επίσης τις ουγγρικές αρχές να εφαρμόσουν με αυστηρότητα τα μέτρα που προβλέπονταν στο πρόγραμμα σύγκλισης του Μαΐου 2004 και να είναι ιδίως προετοιμασμένες να θεσπίσουν συμπληρωματικά μέτρα, εφόσον είναι αναγκαίο, ώστε να επιτευχθεί ο στόχος για τη μείωση του ελλείμματος της γενικής κυβέρνησης για το 2004 στο 4,6% του ΑΕΠ. Επιπλέον, το Συμβούλιο καλούσε τις ουγγρικές αρχές να αξιοποιήσουν κάθε δυνατή ευκαιρία για την επιτάχυνση της δημοσιονομικής προσαρμογής, να εφαρμόσουν τις προβλεπόμενες μεταρρυθμίσεις της δημόσιας διοίκησης, του συστήματος υγείας και εκπαίδευσης και να εξασφαλίσουν την κατάλληλη χρηματοδότηση των σχεδιαζόμενων φορολογικών περικοπών, οι οποίες θα πρέπει να υλοποιηθούν μόνο εφόσον επιτευχθούν οι στόχοι σχετικά με το έλλειμμα.

Σύμφωνα με το άρθρο 4 παράγραφος 2 του κανονισμού (EΚ) αριθ. 1467/97, το Συμβούλιο, προκειμένου να εκτιμήσει εάν έχουν ληφθεί αποτελεσματικά μέτρα κατ' εφαρμογή των συστάσεών του βάσει του άρθρου 104 παράγραφος 7, βασίζεται στις αποφάσεις που έχει εξαγγείλει δημοσίως η κυβέρνηση του συγκεκριμένου κράτους μέλους.

Η αξιολόγηση των αποφάσεων που έχει εξαγγείλει δημοσίως η κυβέρνηση της Ουγγαρίας σε εφαρμογή της σύστασης του Συμβουλίου βάσει του άρθρου 104 παράγραφος 7 και μέχρι τη λήξη της προθεσμίας που είχε οριστεί στη σύσταση αυτή, οδηγεί στα ακόλουθα συμπεράσματα:

Παρόλο που η ουγγρική κυβέρνηση έλαβε μια σειρά συμπληρωματικών μέτρων σε εφαρμογή της σύστασης του Συμβουλίου, η δράση που ανελήφθη δεν ήταν επαρκώς αποτελεσματική ώστε να επιτευχθεί ο στόχος του προϋπολογισμού 2004 για έλλειμμα της τάξης του 4,6% του ΑΕΠ και αναμένεται ότι η απόκλιση από το στόχο αυτό θα είναι αρκετά σημαντική.

Παρόλο που ο προϋπολογισμός για το 2005 περιλαμβάνει μια σειρά μέτρων, αυτά δεν θα είναι επαρκή για την επίτευξη του στόχου για τη μείωση του ελλείμματος στο 4,1% του ΑΕΠ και αναμένεται ότι η απόκλιση από το στόχο αυτό θα είναι επίσης αρκετά σημαντική.

Τα μέτρα που έλαβαν μέχρι τώρα οι ουγγρικές αρχές δεν θα επιτρέψουν να αποφευχθεί η απόκλιση από την προγραμματισθείσα πορεία προσαρμογής· η απόκλιση αυτή, σε συνδυασμό με τη βραδεία πρόοδο των διαρθρωτικών μεταρρυθμίσεων που αναγγέλθηκαν στο πρόγραμμα σύγκλισης του Μαΐου, μπορεί να θέσει σε κίνδυνο την πλήρη διόρθωση του ελλείμματος μέχρι το 2008, εκτός εάν η κυβέρνηση εντείνει τις προσπάθειες για την επίτευξη των μακροοικονομικών της στόχων.

Το άρθρο 104 παράγραφος 8 αναφέρει ότι εάν το Συμβούλιο διαπιστώσει ότι δεν ανελήφθη αποτελεσματική δράση σε εφαρμογή των συστάσεών του βάσει του άρθρου 104 παράγραφος 7, τότε μπορεί να τις ανακοινώσει δημοσία. Ωστόσο, λαμβάνοντας υπόψη το Ψήφισμα του Ευρωπαϊκού Συμβουλίου σχετικά με το Σύμφωνο Σταθερότητας και Ανάπτυξης, η Ουγγαρία έχει ήδη συμφωνήσει να ανακοινωθεί δημοσία η σύσταση τον Ιούλιο του 2004.

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Η Ουγγαρία δεν έχει αναλάβει αποτελεσματική δράση σε εφαρμογή της σύστασης του Συμβουλίου της 5ης Ιουλίου 2004 εντός της προθεσμίας που είχε οριστεί στη σύσταση αυτή.

Άρθρο 2

Η παρούσα απόφαση απευθύνεται στη Δημοκρατία της Ουγγαρίας.

Βρυξέλλες,

Για το Συμβούλιο

[1] Με βάση τις οικονομικές προβλέψεις της άνοιξης 2004 της Επιτροπής, στις οποίες λήφθηκαν υπόψη τα στοιχεία που κοινοποίησε η Ουγγαρία το Μάρτιο του 2004. Στην κοινοποίηση του Σεπτεμβρίου 2004 το έλλειμμα της γενικής κυβέρνησης διορθώθηκε από 5,9% του ΑΕΠ σε 6,2% για το 2003.

[2] Βλέπε σχετικά: http://register.consilium.eu.int/pdf/en/04/st11/st11218.en04.pdf

[3] Οι στόχοι λάμβαναν υπόψη το κόστος που επωμίστηκε η γενική κυβέρνηση λόγω της μεταρρύθμισης του συνταξιοδοτικού συστήματος το 1998 (που αναμένεται να αυξηθεί από 0,7% το 2003 σε 1% του ΑΕΠ μέχρι το 2008).

[4] Ο στόχος αυτός αποτελούσε ήδη μια αναθεώρηση του στόχου για έλλειμμα 3,8% του ΑΕΠ που είχε αρχικά προβλεφθεί για το 2004. Η πρώτη αναθεώρηση του στόχου για το 2004 πραγματοποιήθηκε τον Ιανουάριο του 2004 μετά τη μεγάλη απόκλιση που διαπιστώθηκε κατά τους τελευταίους μήνες του 2003, η οποία απέδειξε ότι οι παραδοχές του προϋπολογισμού του 2004 ήταν υπερβολικά αισιόδοξες.

[5] Η εκτίμηση αυτή παραμένει αμετάβλητη ακόμα και εάν, σύμφωνα με την πρόσφατη απόφασή της, η ουγγρική κυβέρνηση προβεί σε αναμόρφωση του ελλείμματος – για την επιτρεπόμενη από την Eurostat μεταβατική περίοδο –, εξαιρώντας το κόστος της μεταρρύθμισης του συνταξιοδοτικού συστήματος το 1998 που είχε ληφθεί υπόψη στην πορεία προσαρμογής του ελλείμματος στο πρόγραμμα σύγκλισης του Μαΐου 2004, το οποίο εγκρίθηκε με τη σύσταση του Συμβουλίου της 5ης Ιουλίου 2004. Αυτή η μεταβατική αναταξινόμηση επηρεάζει προσωρινά το επίπεδο του ελλείμματος, αλλά η επίπτωση στην προσαρμογή για τα έτη 2004 και 2005 είναι αμελητέα. Επιπλέον, η πολυετής προσπάθεια προσαρμογής που θα οδηγήσει στη μείωση το 2008 του ελλείμματος κάτω από το 3% πρέπει να εκτιμηθεί λαμβάνοντας υπόψη αυτό το κόστος εφόσον από την κοινοποίηση του Μαρτίου 2007 και μετά οι αρχές θα πρέπει να υποβάλλουν τα στοιχεία για το έλλειμμα σύμφωνα με την τυποποιημένη ταξινόμηση.

[6] Έγγραφο 11218/08 του Συμβουλίου της 6ης Ιουλίου 2004, το οποίο είναι διαθέσιμο στο δημόσιο μητρώο εγγράφων του Συμβουλίου με τον τίτλο «Σύσταση του Συμβουλίου προς την Ουγγαρία προκειμένου να τεθεί τέρμα στην κατάσταση υπερβολικού δημοσιονομικού ελλείμματος – Εφαρμογή του άρθρου 104 παράγραφος 7 της συνθήκης.

[7] ΕΕ αριθ. L 209, 2.8.1997, σ.6.

[8] ΕΕ αριθ. C 236, 2.8.1997, σ.1.

[9] Δεν έχει ακόμα δημοσιευθεί στην Επίσημη Εφημερίδα της Ευρωπαϊκής Ένωσης.